2



Определение №35/07.04.2020 по ч. нак. д. №227/2020 на ВКС, НК, III н.о.
 


 	
	О П Р Е Д Е Л Е Н И Е	
	 	
	№ 35	
	 	
	Гр. София, 07 април 2020 год.	
	 	
	В ИМЕТО НА НАРОДА	
	 	
	Върховният касационен съд на Р. Б, трето наказателно отделение в закрито заседание на шести април през две хиляди и двадесета година в състав	
	 	
	 ПРЕДСЕДАТЕЛ: ДАНИЕЛА АТАНАСОВА	
	 	
	 ЧЛЕНОВЕ: МАЯ ЦОНЕВА 	
	 	
	 МИЛЕНА ПАНЕВА	
	 	
	при участието на секретаря 	
	 	
	и след становище на прокурора от ВКП М. като разгледа докладваното от съдия Цонева наказателно частно дело № 227/2020 год. и за да се произнесе, взе предвид следното:	
	 	
	 	
		
		
	Производството е по чл. 43, т. 2 от НПК и е образувано по искане за промяна на подсъдността по н. о. х. д. № 10130/2018 год. на Софийски районен съд.	
	 	
	 Постъпило е становище от прокурор при Върховна касационна прокуратура, съгласно което са налице предпоставките за промяна на подсъдността по чл. 43, т. 2 от НПК.	
	 	
	 Върховният касационен съд, след като обсъди материалите по делото, намери за установено следното:	
	 	
	 Н. о. х. д. № 10130/2018 год. по описа на Софийски районен съд е образувано по обвинителен акт на Софийска районна прокуратура против Б. Т. Н. за престъпление по чл. 286, ал. 1 от НК. Съобразно посоченото в обвинителния акт пострадали от деянието са А. Г. П. и М. Е. П.. Видно от протоколите им за разпит в качеството на свидетели, находящи се в т. 1 от ДП, първият от тях е прокурор в Софийска градска прокуратура, а втората – следовател в Национална следствена служба.	
	 	
	 С определение, постановено в разпоредително заседание от 25. 02. 2020 год., съдебният състав, разглеждащ делото, е прекратил съдебното производство на основание чл. 43, т. 2 от НПК и е изпратил делото на касационната инстанция с искане за промяна на подсъдността поради това, че пострадалите са магистрати от съдебния район на Софийски районен съд.	
	 	
	 При така установената фактическа обстановка следва да се приеме, че са налице предпоставките за промяна на подсъдността съгласно чл. 43, т. 2 от НПК. Цитираната разпоредба има за цел да гарантира разглеждане на делото от независим и безпристрастен съд и императивно предвижда, че подсъдността следва да бъде променена, когато подсъдимият или пострадалият е съдия, прокурор или следовател от района на съда, на който делото е подсъдно. Според настоящия съдебен състав заеманата от пострадалия А. П. длъжност удовлетворява посоченото законово изискване. За да бъде гарантирано приключването на делото в разумен срок и да бъдат създадени минимални затруднения на страните и другите участници в Наказателен процес, делото следва да бъде изпратено за разглеждане на Районен съд – Костинброд, който се намира в най-голяма близост до [населено място]. 	
	 	
	 Така мотивиран и на основание чл. 43, т. 2 от НПК, Върховният касационен съд, трето наказателно отделение	
	 	
	 ОПРЕДЕЛИ: 	
	 	
	 ИЗПРАЩА н. о. х. д. № 10130/2018 год. на Софийски районен съд за разглеждане и решаване от Районен съд – Костинброд.	
	 	
	 Определението е окончателно и не подлежи на обжалване.	
	 	
	 Копие от настоящия съдебен акт да се изпрати на Софийски районен съд за сведение. 	
	 	
	 ПРЕДСЕДАТЕЛ:	
	 	
	 ЧЛЕНОВЕ: 1.	
	 	
	 2.	

